《题李伯时飞骑习射图》
宋代·章良能

禁营貔虎天廐龙，技痒不奈刍粟丰。
闻道宝津尝护驾，前朝踊跃矜戏雄。
红绡低击柳枝碧，满满弯弓斫鬃射。
偶然穿叶未为奇，截下红绡方破的。
彩绳子长曳彩轻，闪烁眩转如奔星。
弦头辟雳起马脚，回看一箭落欃枪。
乌纱帽稳春衫薄，交鞯焕烂青丝络。
千步场深隔九关，毕景驰驱有馀乐。
李侯应奉随春官，日晏归穿卫士班。
平生抵死怜神骏，绝艺那能不细看。
不学阎公伏池侧，仓皇丹粉供宣索。
他年乘兴试追寻，妙处只须凭子墨。
十六蹄翻意态真，罄控应节顾眄视。
当时骑士尽应尔，尚想元丰兵制新。
慨今多事困供亿，养兵殆且殚民力。
未闻士歌马腾槽，安得从容观戏剧。

作者简介：章良能，字达之，南宋处州丽水(今属浙江)人，迁居湖州(治今浙江湖州)，字达之。淳熙进士，除著作佐郎。开禧二年(1206)，任宗正少卿，以为人欠庄重免职。不久起用，累官兵部、礼部、吏部侍郎，曾预修国史、实录、玉牒。嘉定元年(1208)，任御史中丞，建议加紧治理两淮、荆襄，当地长官未满任不得迁转，并弹劾朝廷大臣有败行劣迹者。后官至同知枢密院事、参知政事。著有《嘉林集》，今不传。